2. NAJVÝZNAMNEJŠIE UDALOSTI ROKA

Ročný pracovný program na rok 2019 bol vo všeobecnosti zameraný na štyri konkrétne ciele programu v oblasti zdravia.

V rámci cieľa 1 (Podpora zdravia, prevencia chorôb a vytváranie prostredí priaznivých pre zdravý životný štýl) bolo zadaných niekoľko štúdií zameraných na podporu právnych predpisov EÚ o tabakových výrobkoch v súvislosti s posudzovaním charakteristických aróm, ako aj na podporu EK pri uplatňovaní smernice 2014/40 o tabakových výrobkoch. Financované boli aj štúdie o alkohole s cieľom pomôcť členským štátom znížiť rozsah škôd súvisiacich s požívaním alkoholu a zmapovať ich fiškálne opatrenia a cenové politiky uplatňované na potraviny a nealkoholické aj alkoholické nápoje.

V rámci cieľa 2 (Ochrana občanov Únie pred závažnými cezhraničnými ohrozeniami zdravia) bola zadaná štúdia s cieľom preskúmať uskutočniteľnosť vytvorenia spoločného očkovacieho preukazu pre občanov EÚ.

Štúdia má dva ciele:

·po prvé zmapovať situáciu s cieľom preskúmať a porovnať formu a obsah existujúcich očkovacích preukazov a identifikovať tak prvky, ktoré by mohol obsahovať očkovací preukaz pre občanov EÚ,

·po druhé vypracovať, otestovať a vyhodnotiť tri rôzne vzory očkovacieho preukazu pre občanov EÚ zohľadňujúc pritom interoperabilitu. Vzory by mali byť v elektronickom aj fyzickom formáte.

Budúci očkovací preukaz pre občanov EÚ by bol v prvom rade nástrojom sebestačnosti, ktorý občanom pomôže dostať sa k očkovaniu pre nich a ich deti v správnom čase, najmä v prípadoch pohybu medzi členskými štátmi EÚ. Navrhuje sa otestovať dvojité vzory aspoň v desiatich dobrovoľne zapojených členských štátoch.

V rámci cieľa 3 (Prispievanie k inovačným, účinným a udržateľným systémom zdravotnej starostlivosti) bolo spustených niekoľko akcií na podporu inovačných, účinných a udržateľných systémov zdravotnej starostlivosti a bolo financovaných niekoľko aktivít na spustenie kampaní podporujúcich vykonávanie nových nariadení o zdravotníckych pomôckach [(EÚ) 2017/745] a zdravotníckych pomôckach in vitro [(EÚ) 2017/746]. Tieto kampane sú zamerané na účastníkov trhu, zdravotníckych pracovníkov, zdravotnícke inštitúcie a občanov ako pacientov. Ich hlavným cieľom je informovať zainteresované strany a zvyšovať ich povedomie o nariadeniach o zdravotníckych pomôckach a zdravotníckych pomôckach in vitro a o požiadavkách týchto nariadení predtým, ako tieto nadobudnú účinnosť v máji 2021 a 2022 (v uvedenom poradí), s cieľom zabrániť narušeniu trhu so zdravotníckymi pomôckami a zdravotníckymi pomôckami in vitro.

V rámci cieľa 4 (Uľahčovanie prístupu občanov Únie k lepšej a bezpečnejšej zdravotnej starostlivosti) bola zverejnená výzva na podporu rozvoja registrov zriedkavých chorôb pre európske referenčné siete. Plánované aktivity sa týkajú vybudovania a rozvoja registrov pacientov so zriedkavými chorobami pre európske referenčné siete a ďalšieho rozvoja a kontroly kvality existujúcich registrov.

Hlavné ciele sú:

·umožniť budovanie, modernizáciu, prepájanie a zabezpečovanie interoperability registrov zahrňujúcich choroby a zdravotné ťažkosti týkajúce sa jednotlivých európskych referenčných sietí. Pomôže to prepojiť a zviditeľniť kohorty pacientov na európskej úrovni s cieľom sledovať prirodzený vývoj chorôb pomocou dostatočného množstva údajov o pacientoch; všetky jednotlivé registre zriedkavých chorôb, ktoré sú súčasťou európskych referenčných sietí, budú navyše zaregistrované v rámci Európskej platformy pre registráciu zriedkavých chorôb (ďalej len „platforma EÚ pre ZCH“),

·vypracovať komplexný prístup pre registre zriedkavých chorôb, ktorý sa bude vzťahovať na všetky európske referenčné siete, podľa noriem a nástrojov, ktoré poskytne platforma EÚ pre ZCH.

Okrem toho bola uzavretá zmluva na poskytnutie služieb a technickej pomoci pre EK pri vývoji integrovaného systému hodnotenia, monitorovania, posudzovania a zlepšovania kvality (AMEQUIS) pre európske referenčné siete. Konkrétne ide o:

·preskúmanie všetkých existujúcich nástrojov a ukazovateľov na posudzovanie, monitorovanie a hodnotenie európskych referenčných sietí,

·analýzu poznatkov získaných z používania existujúcich nástrojov a metód a súbežné preskúmanie najmodernejších nástrojov a metodík vytvorených a vyskúšaných inými organizáciami na vnútroštátnej a medzinárodnej úrovni v rovnakých a podobných súvislostiach.

Táto akcia pomôže EK splniť si povinnosti podľa smernice 2011/24/EÚ o právach pacientov pri cezhraničnej zdravotnej starostlivosti a vykonávacieho a delegovaného rozhodnutia Komisie z roku 2014, ktoré sa týkajú vytvárania a hodnotenia európskych referenčných sietí.

Napokon agentúra Chafea začala realizovať zmluvu na návrh, plánovanie a riadenie vykonávania programu na uľahčenie výmeny hosťujúcich odborníkov medzi klinickými strediskami zapojenými do európskych referenčných sietí pre zriedkavé choroby alebo choroby s nízkou prevalenciou a komplexné choroby. Cieľom návštev/výmen je podeliť sa o odborné poznatky, skúsenosti a vysoko špecializované znalosti v rozsahu pôsobnosti a v rámci 24 európskych referenčných sietí. Tento program pomôže zvýšiť celkovú úroveň vysoko špecializovaných znalostí, prehĺbiť a uľahčiť spoluprácu medzi nemocnicami a posilniť profesionálne vzťahy v rámci jednotlivých sietí a medzi nimi. Návštevy/výmeny navyše pomôžu položiť základy pre vytváranie a rozvoj vysoko špecializovaných programov odbornej prípravy.